**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 29.08.2025, ora 08.00 – 30.08.2025, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 30.08.2025, ora 07.00**

**RÂURI**

**Debitele au fost** **relativ staționare,** exceptând cursul inferior al Someșului și cursul superior al Prutului, unde au fost în scădere.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mici (sub 30%) pe râurile din bazinele hidrografice: Iza, Tur, Crasna, Barcău, Crișuri, Timiș, Bârzava, Moravița, Caraș, Nera, Cerna, Vedea, Argeş, Rm. Sărat, Bârlad, bazinul mijlociu și inferior al Jiului, bazinele inferioare ale Oltului și Bistriței, pe unii afluenți din bazinele Someșului, Mureșului, Trotuşului şi Prutului și pe râurile din Dobrogea.

**Nivelurile** pe râuri la stațiile hidrometrice **se situează sub COTELE DE ATENȚIE.**

**Debitele vor fi relativ staționare, exceptând cursul superior al Prutului unde vor fi în scădere**.

Nivelurile pe râuri la stațiile hidrometrice se vor situa **sub COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) în intervalul 29-30.08.2025 **a fost staționar, având valoarea de 2500 m3/s**, sub media multianuală a lunii **august (4300 m3/s).**

În aval de Porţile de Fier debitele au fost în creștere pe sectorul Gruia - Giurgiu și în scădere pe sectorul Oltenița – Tulcea.

**Debitul la intrarea în ţară** (secţiunea Baziaş) **va fi în scădere (2400 m3/s).**

În aval de Porțile de Fier debitele vor fi în scădere pe sectoarele Gruia – Calafat și Brăila – Tulcea, în creștere pe sectorul Bechet - Călărași și relativ staționare pe sectorul Cernavodă – Vadu Oii.

**2.** **Situaţia meteorologică în intervalul 29.08.2025, ora 09.00 – 30.08.2025, ora 06.00**

**Administraţia Naţională de Meteorologie** (A.N.M.) a emis în data de 29.08.2025, la ora 10:00, **Atenționarea Meteorologică nr. 124**, conform căreia:

**- MESAJ 1 - COD GALBEN:** ,, Vineri (29 august) în județele Timiș, Arad și Bihor vor fi temperaturi deosebit de ridicate, caniculă și disconfort termic ridicat, iar indicele temperatură-umezeală (ITU) va atinge pe arii restrânse pragul critic de 80 de unități. Temperaturile maxime vor fi cuprinse între 34 și 37 de grade.

**- MESAJ 2 - COD GALBEN:** ,, Sâmbătă (30 august) în județele Dolj, Olt, Teleorman, Giurgiu, Călărași, Ilfov și municipiul București, vor fi temperaturi deosebit de ridicate, caniculă și disconfort termic, iar indicele temperatură-umezeală (ITU) va atinge pe arii restrânse pragul critic de 80 de unități. Temperaturile maxime vor fi de 34...36 de grade*.*

Această **Atenționare Meteorologică** a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

*- Arad, Bihor, Călărași, Dolj, Giurgiu, Ilfov, Olt, Teleorman, Timiş și Mun. București*(10 prefecturi) *– COD GALBEN*

**ÎN ȚARĂ, vremea s-a menținut frumoasă,** iar în orele după-amiezii a fost călduroasă în cea mai mare parte a țării, caniculară în Crișana (unde cu totul izolat indicele temperatură-umezeală (ITU) a atins pragul critic de 80 de unități), local în Banat și izolat în sudul Munteniei, condiții în care disconfortul termic a fost ridicat. Cerul a fost senin, cu unele înnorări noaptea în vestul teritoriului, unde cu totul izolat a plouat slab. Vântul a suflat slab și moderat, temporar cu intensificări, local în Banat și pe arii restrânse în nord-estul Moldovei, cu viteze la rafală de 50...65 km/h.

Temperaturile maxime s-au încadrat între 25 de grade la Sulina și 37 de grade la Holod, iar la ora 06 se înregistrau temperaturi cuprinse între 2 grade la Miercurea Ciuc și 26 de grade la Moldova Nouă și Oravița.

**Observaţie:** *în intervalul de diagnoză au fost emise* *8 atenționări cod galben pentru fenomene meteorologice periculoase imediate, 6 emise de către SRPV Timișoara și 2 emise de către SRPV Bacău*.

**La Bucureşti v**remea s-a menținut frumoasă, iar în orele după-amiezii a fost călduroasă. Cerul a fost senin, iar vântul a suflat slab până la moderat. Temperatura maximă a fost de 32 de grade la Afumați și Băneasa și 33 de grade la Filaret, iar la ora 06 erau 13 grade la Băneasa, 16 grade la Afumați și 17 grade la Filaret.

**3. Prognoza meteorologică în intervalul 30.08.2025, ora 09.00 - 31.08.2025, ora 9.00**

**ÎN ȚARĂ, Vremea va fi călduroasă în cea mai mare parte a țării,** iar în jumătatea sudică a Olteniei și a Munteniei va fi caniculă, indicele temperatură-umezeală (ITU) va atinge pe arii restrânse pragul critic de 80 de unități și disconfortul termic va fi ridicat. Gradul de instabilitate atmosferică va fi în creștere și se va manifesta cu precădere seara și noaptea în vestul, sud-vestul și centrul teritoriului, prin înnorări temporar accentuate și local averse și descărcări electrice. Izolat vor fi cantități de apă mai însemnate (peste 15...25 l/mp) și condiții de grindină. În restul zonelor cerul va fi variabil, mai mult senin ziua. Vântul va sufla slab și moderat, cu intensificări locale în Moldova, Banat, la munte, dar de scurtă durată și asociat averselor. Temperaturile maxime se vor încadra între 27 și 37 de grade, iar cele minime vor fi cuprinse între 11 și 21 de grade, mai scăzute spre 5...6 grade în estul Transilvaniei. În a doua parte a nopții, izolat se va forma ceață.

**La Bucureşti,** **vremea va fi caniculară,** indicele temperatură-umezeală (ITU) va atinge pragul critic de 80 de unități, astfel încât disconfortul termic va fi ridicat. Cerul va fi mai mult senin, iar vântul va sufla slab și moderat. Temperatura maximă se va situa în jurul valorii de 35 de grade, iar cea minimă va fi de 16...19 grade.

***II. CALITATEA APELOR***

**1.1. Pe fluviul Dunărea**

Nu au fost evenimente deosebite.

 **1.2. Pe râurile interioare**

**ABA Mureș** revine cu informații suplimentare referitoare la calitatea apei de pe probele de apă prelevate aval de salina Praid (jud. Harghita), respectiv monitorizarea calitativă a cursurilor de apă: Corund, Târnava Mică, Târnava Mare și Mureș, astfel:

 In intervalul 28-29.08.2025, ora 12:00, monitorizarea s-a realizat astfel:

- Cu o frecvență de o dată pe zi (prelevarea efectuându-se în intervalul orar 6:00-8:00), monitorizarea se realizează pentru un număr de 16 secțiuni, amplasate pe 4 râuri: r. Corund (2 secțiuni), r. Târnava Mică (6 secțiuni), r. Târnava Mare (o secțiune) și r. Mureș (7 secțiuni).

- Cu o frecvență de o data pe săptămână (în fiecare zi de luni) - Secțiunea r. T-va Mică - amonte localitatea Praid (priza).

- Măsurători efectuate in situ (5 secțiuni dintre cele 17): monitorizarea se realizează astfel:

- Măsurători cu senzor/stație automată, în 4 secțiuni amplasate pe 4 râuri: r. Corund amonte confluență cu r. Târnava Mica, r. Tva Mică aval loc Sovata (amonte localitate Sărățeni), r. Târnava Mare - Mihalț și r. Mureș - Nădlac;

- Măsurători cu conductometru, o secțiune, cu o frecvență orară, de 8/zi (interval 14-22) pe r. Mureș Radna (Lipova).

**- Râul Corund:**

 În data de 29.08.2025, concentrația clorurilor, pe probele de apă prelevate în secțiunea *amonte confluența cu r.Tva Mică a* crescut cu 406 mg*/*l comparativ cu valoarea de 4355 mg/l, înregistrată în dimineața zilei anterioară. Conform măsurătorilor cu stația automată, în intervalul 28.08 ora 12:00 – 29.08 ora 12:00, conductivitatea în secțiunea a *r. Corund amonte confl r. Tva Mică*, a variat între 12700 μS/cm și 14170 μS/cm.

**- Calitatea râului** Târnava Mică, este, în continuare, influențată de aportul r. Corund.

În data de 29.08.2025, în secțiunea *Târnăveni priză,* concentrația clorurilor a scazut cu 162 mg/l, comparativ cu valoarea de 567 mg/l, înregistrată în dimineața zilei anterioare. Conform măsurătorilor cu stația automată, în intervalul 27.08 ora 12:00 – 28.08 ora 12:00, conductivitatea în secțiunea *Tva Mică aval loc Sovata (amonte localitate Sărățeni)*, a variat între 1950 μS/cm și 2000 μS/cm.

**- Râul Târnava Mare- secțiunea Mihalț:**

Conform analizelor efectuate pe probele de apă prelevate, realizate în intervalul 28.08 ora 08:00 - 29.08 ora 08:00, la indicatorul cloruri, s-au înregistrat variații mici, de la o prelevare la alta.

Concentrația clorurilor în data de 29.08 a crescut cu 14 mg/l comparativ cu valoarea de 220 mg/l, înregistrată în dimineața zilei anterioară. În lunile august, din perioada 2022-2024, în secțiunea Mihalț, la indicatorul conductivitate s-au înregistrat valori cuprinse între min. 360 μS/cm și max. 1698 μS/cm, conform monitorizării planificate în Manualul de Operare al Sistemului de Monitoring la nivelul Bazinului Hidrografic Mureş, valori relativ comparabile cu cele înregistrate în această perioadă. Conform măsurătorilor cu stația automată, in situ, în intervalul 28.08 ora 12:00 – 29.08 ora 12:00, conductivitatea a variat între 1080 μS/cm și 1110 μS/cm.

**- Râul Mureș:**

Conform analizelor efectuate pe probele de apă prelevate, realizate în intervalul 28.08 – 29.08, la indicatorul cloruri, pe râul Mureș s-au înregistrat variații mici, de la o prelevare la alta, în toate cele 7 secțiuni monitorizate. În data de 29.08.2025, în *secțiunea Nădlac*, concentrația clorurilor a scazut cu 4,2 mg/l comparativ cu valoarea de 76,3 mg/l, înregistrată în dimineața zilei anterioare. În lunile august, din perioada 2022-2024, în secțiunea Nădlac, la indicatorul cloruri s-au înregisrat valori cuprinse între min. 20,5 mg/l și max. 87,1 mg/l, conform monitorizării planificate în Manualul de Operare al Sistemului de Monitoring la nivelul Bazinului Hidrografic Mureş, valori relativ comparabile cu cele înregistrate în această perioadă. Conform măsurătorilor cu stația automată, in situ, în intervalul 28.08 ora 12:00 – 29.08 ora 12:00 pe râul Mureș în *secțiunea Nădlac,* conductivitatea a variat între 480 μS/cm și 570 μS/cm.

 Este de menționat faptul că până în prezent, potrivit observațiilor din teren nu s-a constatat mortalitatea faunei piscicole pe r. Mureș.

În continuare, pe lângă măsurile la nivel local în zona minei (salinei), în vederea limitării poluării în secțiunea Alba Iulia (râul Mureș), respectiv scăderea valorilor ridicate ale conductivității și ale concentrațiilor de cloruri, se evacuează, în scopul asigurării diluției, apă din acumulările Bezid (râul Târnava Mică), acumulările Zetea (râul Târnava Mare), acumulările Mihoiești (râul Arieș). În același timp, pentru asigurarea diluției în aval de secțiunea Alba Iulia, se evacuează apă de calitate bună din acumulările de pe râurile Sebeș, Cugir, Cerna și Strei. Diluția asigurată prin evacuarea de apă din acumulările anterior menționate reprezintă un debit suplimentar de circa 13 mc/s.

Apele Române Mureș intensifică prelevarea de probe în zonele afectate și va extinde monitorizarea, dacă va fi necesar, până la revenirea parametrilor la valori normale.

ANAR va continua informarea periodică privind evenimentul de calitate din zona Salinei Praid, pentru Subcomisia româno-ungare de calitate a apei, către (ATIVIZIG) Ungaria.

**1.3. Pe Marea Neagră**

Nu au fost evenimente deosebite.

***III. CALITATEA MEDIULUI***

1. **În domeniul aerului**

**IGSU, GNM-CJ Ialomița, ABA Buzau-Ialomița, prin SGA Ialomita, informeaza că în Orașul Amara, la gospodăria de apă a orașului Amara, a fost forat un puț la adăncimea de 284 m pentru alimentarea cu apă a localitații. În data de, 29.08.2025, în jurul orei 16.00, în timp ce se introducea tubulatura, presiunea subterana a aruncat tubulatura afară și se evacuează continuu gaze inflamabile care ulterior au luat foc, noroi și apă. S-a format un crater apreciabil, înalțimea amestecului de gaze, noroi și apă ajungând la 10-20m, cu un diametru de aproximativ 50 m. Situația a fost sesizată de ISU Ialomița, Primăria Amara și Prefectura Ialomița.**

La fața locului au intervenit mai multe echipaje din cadrul ISU Slobozia și ISU Călărași, sprijinite de o autospecială **echipaj CBRN** specializată în măsurarea concentrațiilor de gaze în aerul atmospheric și a eventualului nivel de radiații. Totodată, a fost activată grupa operativă, iar nivelul de alertă al Detașamentului Slobozia a fost ridicat la 4 – alertă roșie, ceea ce a presupus mobilizarea întregului personal.

Măsurătorile efectuate au indicat o concentrație de 25% de gaz în aer, motiv pentru care pompierii monitorizează permanent zona, fără a putea interveni direct, situația fiind comparată cu un „vulcan activ” care a erupt. În urma măsurătorilor efectuate de către echipajul CBRN Călăraşi, au rezultat concentraţii de hidrogen sulfurat, gaz metan şi amoniac.

în alertă maximă.

Primăria orașului Amara atenționează cetățenii că, în urma unui incident produs în apropierea Stației de Tratare a Apei, apa din rețeaua publică nu poate fi utilizată până la noi clarificări. Deasemenea furnizarea gazului natural şi a curentului electric în zonă este oprită.

Echipele Primăriei, ISU, Enel si Distrigaz intervin de urgență pentru investigarea situației și remedierea acesteia. Publicul va fi ținut la curent cu evoluția intervenției și se anunța imediat ce apa potabilă de la rețeaua de alimentare publică, va putea fi utilizată în condiții de siguranță.

Pentru protejarea populației și limitarea efectelor evenimentului, au fost dispuse următoarele :

\* stabilirea unei zone de risc pe o rază de 300 m;

\* evacuarea preventivă a 270 de persoane din 144 de case, fără înregistrarea de probleme medicale;

\* transmiterea unui mesaj RO-ALERT către populația din localitatea Amara;

\* sistarea utilităților (energie electrică, gaze naturale, apă) în zona afectată;

\* oprirea traficului rutier și restricționarea accesului persoanelor neautorizate;

\* identificarea spațiilor de cazare pentru relocarea temporară a persoanelor evacuate.

Pentru gestionarea situației de urgență, la fața locului acționează echipe ale Inspectoratului pentru Situații de Urgență Ialomița, sprijinite de specialiști CBRN din cadrul USISU Ciolpani și ISU Călărași, alături de reprezentanți ai furnizorilor de utilități, Gărzii de Mediu, Apelor Române, precum și autorități locale și județene. Dispozitivul de intervenție va fi suplimentat cu autospeciala cu roboți din cadrul ISU B-IF.

**Agenţia Naţională pentru Protecţia Mediului** informează că, din rezultatele analizelor efectuate în data de: 28.08.2025, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf) ale pragurilor de alertă și informare pentru O3 (ozon).

**Media zilnică de 50 µg/m3 pentru PM10** (pulberi în suspensie cu diametrul sub 10 microni) nu **a fost depășită la nicio staţie de monitoring a calităţii aerului din teritoriu.**

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**2. În domeniul solului şi vegetaţiei**

**Ocolul Silvic Borsec,** din cadrul RNP, DS Harghita, informează despre **un incendiu izbucnit în data de 28.08.2025, orele 15:30, în zona localității Corbu, jud. Harghita, care a afectat circa 0,08 hectare de litieră foioase, fag în amestec cu rășinoase, molidiș, din zonă de munte, proprietate publică a Statului. La incendiu s-a intervenit prima oară în data de 28.08.2025, orele 16:20**, de către 10 personal silvic, 4 pompieri militari, 14 pompieri civili, 8 cetățeni cu 1 autospecială, 1 cisternă cu apă, 1 motopompă și 1 TAF. Incendiul a fost cauzat de cauze necunoscute, fiind stins în 28.08.2025, orele 22:30.

***Direcția Județeană de Mediu Dâmbovița din cadrul ANMAP*** informeaza ca in data de 29.08.2025, la ora 06:56, a fost semnalat un incendiu in localitatea Baleni, in care ard cca 5 t deseuri depozitate ilegal si vegetatie uscata. Echipajele ISU au intervenit pentru stingere fiind lichidat la ora 09:19.

**IGSU**  informează telefonic ca în data de, 29.08.2025, orele 16:20, **din cauza unui incendiu izbucnit la deșeuri de anvelope, deșeuri diverse și vegetația uscată, care se manifesta pe circa 5 hectare, a fost emis un mesaj Ro-Alert pentru localitatea Glina, jud. Ilfov**. Traficul de pe Centura capitalei a fost oprit în jurul orei 15:00, urmând a fi reluat ulterior când condițiile de vizibilitate o vor permite. În zonă acționează 18 autospeciale de apă și spumă ale pompierilor IGSU, pentru stingerea incendiului. ANM infomează că circulația aerului se va realiza din sector predominant estsud-estic, cu viteze la rafală de cel mult 20...25 km/h, astfel încât norul de fum va fi în deplasare către vest, nord-vest. Cerul va fi senin pe tot intervalul, astfel încât va permite dispersia acestuia, conform simulărilor modelelor numerice rulate în cadrul Administrației Naționale de Meteorologie, în zona localității Glina.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

 **DIRECȚIA COMUNICARE ȘI DIGITALIZARE**